Ríkisendurskoðun : Bændasamtökin með of víðtækt stjórnsýsluhlutverk Haraldur Benediktsson , formaður Bændasamtaka Íslands . Bændasamtökum Íslands hefur verið falið of víðtækt hlutverk við stjórnsýslu landbúnaðarmála . Þetta er álit Ríkisendurskoðunar sem fram kemur í nýrri skýslu en þar segir að endurskoða þrufi fyrirkomulagið . Þá verði stjórnvöld að efla eftirlit sitt með framlögum til landbúnaðar . Í skýrslunni kemur fram sú skoðun Ríkisendurskoðunar að óæskilegt sé að Bændasamtökin annist bæði framkvæmd stjórnsýsluverkefna og eftirlit með henni . Er sjávarútvegs - og landbúnaðarráðuneytið hvatt til að hafa frumkvæði að endurskoðun fyrirkomulagsins . Þá telur Ríkisendurskoðun að ráðuneytið þurfi að fylgjast betur en nú með hvort ráðstöfun ríkisframlaga til landbúnaðar sé í samræmi við lög , reglur og samninga og skili þeim árangri sem til er ætlast . „ Alþingi og stjórnvöld hafa falið Bændasamtökum Íslands , sem eru hagsmunasamtök bænda , framkvæmd margvíslegra stjórnsýsluverkefna á sviði landbúnaðarmála og eftirlit með henni . Meðal annars taka samtökin ákvarðanir um opinberar greiðslur til bænda , annast útreikning þeirra og afgreiðslu . Einnig sinna samtökin ráðgjöf við stjórnvöld og fulltrúar þeirra sitja í nefndum sem taka ákvarðanir um landbúnaðarmál . Þá annast samtökin áætlana - og hagskýrslugerð um landbúnað , “ segir í tilkynningu frá Ríkisendurskoðun . „ Hingað til hefur ráðuneytið nýtt gögn og þekkingu um landbúnað sem Bændasamtökin búa yfir . Að mati Ríkisendurskoðunar þarf ráðuneytið að tryggja að það hafi ávallt greiðan aðgang að upplýsingum um landbúnaðarmál , t.d. með því að stofnun á þess vegum afli og vinni úr slíkum upplýsingum . Þá telur Ríkisendurskoðun óæskilegt að samtökunum sé falið að gera hagskýrslur um landbúnað enda verði óhlutdrægni slíkra skýrslna að vera hafin yfir vafa , “ segir ennfremur . „ Samkvæmt lögum annast Matvælastofnun ýmsa stjórnsýslu á sviði landbúnaðarmála . Stofnunin hefur að hluta til útvistað þessum verkefnum til Bændasamtakanna með samningi . Að mati Ríkisendurskoðunar væri æskilegt að hún annaðist þau sjálf . “ Loks telur Ríkisendurskoðun að samningar stjórnvalda við Bændasamtökin „ þurfi að kveða skýrt á um hvort og þá að hve miklu leyti fjárreiðulög , stjórnsýslulög , upplýsingalög og lög um opinber innkaup gildi um þau verkefni sem þar er mælt fyrir um . “